በዘንድሮ የበጀት ዓመት በመጀመሪያ ሩብ  ዓመት ከቆዳና  ጨርቃጨርቅ ዘርፍ 65 ሚሊዮን  ዶላር  ተገኘ
በ2010 በጀት ዓመት የመጀመሪያ ሩብ ዓመት በቆዳና ጨርቃጨርቅ ዘርፍ ከ65 ሚሊዮን የአሜሪካን ዶላር በላይ ገቢ መገኘቱን የኢንዱስትሪ ሚኒስቴር ገልጿል፡፡በኢንዱስትሪ ሚኒስቴር የቆዳና ጨርቃጨርቅ ዘርፍ ሚኒስቴር ዴኤታ አቶ ቦጋለ ፈለቀ የኤክስፖርት ኢንዱስትሪውን ለማሳደግ መንግስት ዘርፈ ብዙ ተግባራትን እያከናወነ ነው ብለዋል፡፡ባለፈው በጀት ዓመት በዘርፉ የታዩ ክፍተቶችን በመለየት ከሚመለከታቸው አካላት ጋር በመመካከር ችግሮችን ለመፍታት ጥረት በመደረጉ ባለፉት ሶስት ወራት በቆዳና ቆዳ ውጤቶች ከ33 ነጥብ 98 ሚሊዮን ዶላር በላይ እና ከጨርቃጨርቅና አልባሳት  ዘርፍ ደግሞ ከ31 ነጥብ 2 ሚሊዮን ዶላር በላይ ገቢ ተገኝቷል ነው ያሉት ሚኒስትር ዴኤታው፡፡ይህም ካለፈው ዓመት ተመሳሳይ ወቅት ከተመዘገበው ገቢ ጋር ሲነጻጸር በጨርቃጨርቅና አልባሳት ዘርፍ ከ33 በመቶ በላይና በቆዳና ቆዳ ውጤቶች ደግሞ የ30 ነጥብ 24 በመቶ እድገት አሳይቷል፡፡ይህ አበረታች ውጤትም ተጠናክሮ እንዲቀጥል አስፈላጊው ክትትልና ድጋፍ እንደሚደረግ ሚኒስትር ዴኤታው መናገራቸውን የኢንዱስትሪ ሚኒስቴር የኮርፖሬት ኮሚዩኒኬሽን ዳይሬክቶሬተር ያደረሰን መረጃ መለክታል፡፡